

**Порттың міндетті көрсететін қызметерінің тізбесін бекіту туралы**

Қазақстан Республикасы инвестициялар және даму министрінің 2015 жылғы 30 қаңтардағы № 75 бұйрығы. Қазақстан Республикасының Әділет министрлігінде 2015 жылы 29 сәуірде № 10868 тіркелді

      «Ішкі су көлігі туралы» 2004 жылғы 6 шілдедегі Қазақстан Республикасы Заңының 9-бабы 1-тармағының 26-8) тармақшасына сәйкес **БҰЙЫРАМЫН**:

      1. Қоса беріліп отырған Порттың міндетті көрсететін қызметтерінің тізбесі бекітілсін.

      2. Қазақстан Республикасы Инвестициялар және даму министрлігінің Көлік комитеті (Ә.А. Асавбаев) заңнамада белгіленген тәртіппен:

      1) осы бұйрықты Қазақстан Республикасы Әділет министрлігінде мемлекеттік тіркелуін;

      2) осы бұйрықты мемлекеттік тіркелгеннен кейін он күнтізбелік күн ішінде оның мерзімді баспасөз басылымдарына және «Әділет» ақпараттық-құқықтық жүйесінде ресми жариялауға жіберуін;

      3) осы бұйрықтың Қазақстан Республикасы Инвестициялар және даму министрлігінің интернет-ресурсында және мемлекеттік органдардың интранет-порталында орналастырылуын;

      4) осы бұйрық Қазақстан Республикасы Әділет министрлігінде мемлекеттік тіркелгеннен кейін он жұмыс күні ішінде осы бұйрықтың 2-тармағының 1), 2) және 3) тармақшаларында көзделген іс-шаралардың орындалуы туралы мәліметтерді Қазақстан Республикасы Инвестициялар және даму министрлігінің Заң департаментіне ұсынуды қамтамасыз етсін.

      3. Осы бұйрықтың орындалуын бақылау Қазақстан Республикасының Инвестициялар және даму бірінші вице-министрі Ж.М. Қасымбекке жүктелсін.

      4. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

      *Қазақстан Республикасының*

*Инвестициялар және даму министрі                  Ә. Исекешев*

      *«КЕЛІСІЛДІ»*

*Қазақстан Республикасының*

*Ұлттық экономика министрі*

*\_\_\_\_\_\_\_\_\_\_\_\_\_Е.А. Досаев*

*2015 жыл 18 наурыз*

Қазақстан Республикасы

Инвестициялар және даму

министрінің

2015 жылғы 30 қаңтардағы

№ 75 бұйрығымен бекітілген

 **Порттың міндетті көрсететін қызметтерінің тізбесі**

      Кеменің кейіннен порттан шыға отырып, жүк операцияларын жүргізуге және (немесе) өзге де мақсаттарда портқа кіруі үшін көрсетілетін қызметтер (кеменің кіруі):

      1) корабельдік - кеменің портқа кіруін және одан шығуын ұсыну;

      2) айлақтық - кемелерге айлақтарда жүк және көмекші операциялар үшін тұрақтар ұсыну;

      3) зәкірлік - ішкі рейдте немесе рейдтік айлақта кеме тұрағын ұсыну;

      4) арқандап байлау - кеменің арқандап байлау ұштарын тарату, айлақтан жылжу, кемелерді көшіру және қайта арқандап байлау, тіркеп сүйрегіштер жұмысы;

      5) табиғат қорғау іс-шаралары саласында - портта тұрған уақытта болған ластанудың (балластық сулардан басқа) барлық түрлерін кемеден қандай да бір шектеусіз қабылдау;

      6) карантиндік - порттың мыналарды:

      карантиндік жұқпалы аурумен ауыратындарды және жұқпалы ауру таратушы болуы мүмкін адамдарды уақытша оқшаулау үшін үй-жай ұсынуды;

      порт аумағы мен объектілерін тиісті санитарлық жай-күйде ұстауды;

      көлік кемелерінде, порт объектілерінде кеміргіштер мен жәндіктерді алдын ала жоюды қамтамасыз ету жөніндегі қызметтері.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК